Komisijos reglamentas (EB) Nr. 1349/96
1996 m. liepos 11 d.
iš dalies keičiantis Reglamentą (EB) Nr. 773/96, nustatantį specialias priemones, nukrypstančias nuo Reglamentų (EEB) Nr. 3665/87, (EEB) Nr. 3719/88 ir (EEB) Nr. 1964/82 galvijienos sektoriuje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 805/68 dėl bendro galvijienos rinkos organizavimo [1] su paskutiniais pakeitimais, padarytais Reglamentu (EB) Nr. 894/96 [2], ypač jo 13 straipsnio 12 dalį,
kadangi Komisijos reglamentas (EB) Nr. 773/96 [3] su paskutiniais pakeitimais, padarytais Reglamentu (EB) Nr. 1044/96 [4], nustato specialias priemones, skirtas sureguliuoti tam tikrus eksporto sandorius atsižvelgiant į tam tikrų trečiųjų šalių patvirtintas priemones, skirtas apsisaugoti nuo galvijų spongiforminės encefalopatijos (GSE);
kadangi eksportuotojai neturėtų prarasti savo užstatų, jei taikydama su GSE susijusias priemones mėsą sunaikina trečioji šalis ar valstybė narė;
kadangi atsižvelgiant į problemas, susijusias su GSE, eksportuotojas įpareigojamas pakeisti paskirties vietą; kadangi Reglamentas (EB) Nr. 773/96 numato tinkamą sprendimą, jei faktinę paskirties vietą atitinkantis grąžinamosios išmokos dydis yra mažesnis už atitinkančią nurodytą paskirties vietą, tačiau ne tuomet, kai jis yra didesnis; kadangi dėl to būtina iš dalies pakeisti Reglamentą (EB) Nr. 773/96;
kadangi šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 773/96 iš dalies keičiamas taip:
1) 3 straipsnis pakeičiamas taip:
"3 straipsnis
Reglamento (EEB) Nr. 3665/87 20 straipsnio 3 dalies a punkto nuostatos, 20 straipsnio 3 dalies b punkto antroje įtraukoje nurodytas 20 % sumažinimas ir 23 straipsnio 1 dalyje bei 33 straipsnio 1 dalies antroje pastraipoje atitinkamai nurodyti 15 % bei 20 % padidinimai netaikomi prekėms, eksportuojamoms pagal licencijas, išduotas iki 1996 m. kovo 31 d., su sąlyga, kad muitinės formalumai dėl išleidimo vartoti konkrečioje trečiojoje šalyje buvo atlikti po 1996 m. kovo 20 d.";
2) 4 straipsnio 1 dalis papildoma šiomis įtraukomis:
"- muitinės eksporto formalumai užbaigti, tačiau, jei taikydama su GSE susijusias patvirtintas priemones, juos sunaikino trečioji šalis, eksportuotojas sugrąžina visas iš anksto išmokėtas grąžinamąsias išmokas, ir, pateikus sunaikinimą patvirtinančius įrodymus, sugrąžinami su operacijomis susiję užstatai,
- muitinės eksporto formalumai užbaigti, tačiau jei jie buvo grąžinti į Bendrijos muitų teritoriją ir sunaikinti gavusiosios valstybės narės taikant su GSE susijusias patvirtintas priemones, eksportuotojas sugrąžina visas iš anksto išmokėtas grąžinamąsias išmokas, ir, pateikus sunaikinimą patvirtinančius įrodymus, sugrąžinami su operacijomis susiję užstatai."
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. liepos 11 d.